જુવાર અને ઘઉંનાં ક્યારામાં પાણી વહેતું હતું. આધેરે’ક રજકો લહેરાતો હતો.. મશીનનો ટૂંક..ટૂંક અવાજ વાતાવરણને અનેરા નર્તનથી ભરી દેતો હતો.. ઓ’પા એક જુવાન પાણી વાળતો હતો. રજકા-ગદબના ક્યારાથી જાણે લીલા રંગની રંગોળી પુરાઇ ગઇ હતી. લીલુ સોનું ઊગ્યું હતું… સાત આઠ ગાયુની ડોકમાં બાંધેલ સોન ધૂધરીનો મીઠો રણકાર સંભળાતો… ને પછી વિલાઇ જતો હતો. પડખે ત્રણ-ચાર બળદ ઊભા ઊભા નીરણ નીઘોલતા હતા…ઓરડી પાસે એક ટ્રેકટર પડ્યું હતું. એક ગાડું પણ જોડાજોડ ઊભું હતું. પાંચ-છ નાનાં નાનાં ટાબરિયાં દોટમદોટ કરતાં હતાં…દિલુભાને બધું હૈયે વસી ગયું…તે ત્યાં જ, થાંભલા જેમ ખોડાઇ ગયા…